זהבה בן

ביוגרפיה

נולדה בשם זהבה בנישתי (בניסטי) בשכונה ד', בבאר שבע. אביה, סימון היה בעברו מוזיקאי במרוקו, והשפיע עליה רבות. אחותה התאומה היא הזמרת אתי לוי. בצעירותה החלה בן להופיע באירועים משפחתיים ובפאבים (לעיתים הופיעה בתשלום). כשהופיעה בפאב בשדרות בשנת 1988, הציע לה המפיק המוזיקלי אלי בנאי חוזה אמרגנות, ובן נענתה לבקשה. הדבר הוביל להוצאת אלבומה הראשון, "טיפת מזל", בסוף 1989. האלבום, ובעיקר שיר הנושא שלו, זכו להצלחה גדולה (מיוחסים לאלבום מכירות במאות אלפי עותקים), ובן הפכה לאחת מזמרות הזמר המזרחי הראשונות בישראל, תוך השפעה גדולה מלחנים טורקיים ומרוקניים עממיים.
בשנת 1991 הוציאה בן את אלבומה השני "איזה מין עולם". האלבום זכה להצלחה מסחררת, והושפע בעיקר מהזרם המזרחי. בין שירי האלבום בלטו שיר הנושא, "טלפון האהבה", ביצוע לשיר המרוקאי העממי "ללה פטימה" וחידוש לשירו של חיים משה "מה עם הילד". דני שושן כתב גרסאות עבריות ללחנים שמרביתם היו טורקיים. רובי בן שמעון עיבד את שירי האלבום.
בשנת 1991, הוציאה בן סינגל נוסף בשם "אינתה עומרי", בו ביצעה את שירה המקורי של הזמרת המצרית אום כולתום. האלבום "אינתה עומרי", שיצא באותה שנה, זכה להצלחה גדולה. בנוסף באותה שנה היא שרה יחד עם להקת אתניקס את השיר "קטורנה מסאלה", שפותח את האלבום "מסאלה", של אתניקס.
ב-1992 שיחקה בן בסרט בבימויו של זאב רווח, שגם הוא נקרא "טיפת מזל", בתפקיד ויוי, בתו של הזמר היהודי ז'וז'ו (זאב רווח). למרות הצלחת הסרט, הדבר סימן את נסיגה בקריירה של בן. באותה שנה, היא הגיעה יחד בליווי אחותה אתי לוי למקום האחרון בתחרות הקדם-אירוויזיון, עם השיר "דף חדש" (מילים: אהוד מנור, לחן: רמי ברזל וננסי ברנדס, עיבוד: ננסי ברנדס). השיר נכלל באלבומה מאותה שנה "גשם בוכה", שלא זכה להצלחה. את מרבית שירי האלבום כתב יוני רועה ללחנים טורקיים, ורובי בן שמעון עיבד. מופע היחיד שהעלתה באותה שנה נכשל. למרות זאת, הפך השיר "דף חדש" לאחד מלהיטיה הגדולים של בן.
ב-1993 הוציאה בן אלבום ילדים, "זהבה בן שרה שירי ילדים" (שיצא גם בשם "הבובה זהבה"), שכלל שירים בולטים וביניהם "הפיג'מה", אותו הלחין חנן יובל למילים של יואב גינאי, "אני הבובה" שהלחין אלון אולארצ'יק למילים של חנה גולדברג ו"הבובה זהבה", אותו ביצעה בדואט עם יהודה אליאס. האלבם לא זכה להצלחה מסחרית. בהמשך אותה שנה הוציאה בן את האלבום "דרך הגורל".
ב-1994 יצא אלבומה "מביטה קדימה", ששיר הנושא שלו שכתבה אילנית מזרחי נכתב כמחמאה לבן. ב-1995 הוציאה אלבום הנקרא "תעצרו את העולם", אבל גם הוא, כמו הקודם, לא זכה להצלחה. את שיר הנושא של האלבום כתב אבי ביטר ללחן טורקי. ב-1996 עם המראת השם החדש בזמר המזרחי, הזמרת שרית חדד, החלו גורמים בעולם המוזיקה לנהל מגעים עם בן, וכך יצא אלבומה "זהבה בן שרה בערבית" (בשני חלקים), שזכה להצלחה רבה והחזיר את בן למרכז הבמה. באותה שנה ביצעה את שיר הבחירות של מפלגת מרצ בדואט עם דנה ברגר. בראיון שנערך איתה בשנת 2018 טענה שהיא ימנית וכי המנהל שלה לחץ עליה להשתתף בשיר בניגוד לרצונה. ב-1997 שודר על בן סרט דוקומנטרי בשם "כוכב אחד לבד". בעקבות הצלחת הסרט יצא אלבום בעל אותו שם, שהשיר המפורסם ממנו נקרא "הוא פגע בי אמא" (מילים: דוד זיגמן, לחן: יווני - גיורגיוס סריס). באותה שנה יצא אלבומה "חסידה צחורה", שגם זכה להצלחה רבה. עוד באותה שנה קיבלה פרס מיוחד מטעם רשת טלוויזיה צרפתית על פעילותה לקידום השלום במזרח התיכון, בנוסף לעבודותיה השונות יחד עם מלחינים מצרים והופעות שונות באזור, כולל בשטחי הרשות הפלסטינית.
ב-1998 הוציאה בן אלבום משולש, "זהבה בן שרה זהר ארגוב", בו חידשה את שיריו של זוהר ארגוב. באותה שנה הוציאה את האלבום "זמר שלוש התשובות", בו ביצעה גרסאות כיסוי לשיריה של הזמרת רבקה זהר (ביניהם השיר "זמר שלוש התשובות"), ושרה את השיר "אהבה אסורה", שיר הנושא של הסרט בעל אותו השם, שזכה להצלחה גדולה וצורף בהמשך לאלבום. כל אלה החזירו את בן לפסגה, דבר שבניגוד לרצונה "איפשר" לה להיפרד ממנהלה. היא חתמה חוזה עם המפיק המוזיקלי חיים סלוצקי, אך מאוחר יותר היא חזרה למנהלה הקודם. עוד באותה שנה הוציאה את האלבום "הביתה לחזור", שממנו התפרסם שיר הנושא אותו ביצעה במקור שרה בדישי.
בסוף 1999 הוציאה בן את הסינגל "לחמניות" למילים של יאיר לפיד, לחן של רמי קליינשטיין, ועיבוד והפקה מוזיקלית של ישי אמיר.
בתחילת שנת 2000 הוציאה בן בחברת אן.אם.סי את האלבום "מלך אמיתי", שזכה להצלחה עצומה ומכר 100 אלף עותקים. בין שירי האלבום בלטו 4 להיטים גדולים: שיר הנושא ו"להשתגע" (בשניהם - מילים: דוד זיגמן, לחן: שמואל אלבז), "חיים שלי" (מילים: סמדר שיר, לחן: משה דץ), ו"אני שטה" (מילים ולחן: ישי אמיר). יעקב למאי עיבד והפיק מוזיקלית את כל שירי האלבום.
 גם אלבום הדואטים שהוציאה בשנת 2001 זכה להצלחה.
 בתחילת 2002 הוציאה את האלבום "בתוך הלב". בין שירי האלבום בלטו: שיר הנושא (מילים: מיכאל ועקנין, לחן: שמעון בוסקילה ), "שחק אותה קוסם" (מילים: יוסי גיספן, לחן: שמעון בוסקילה), "אתה הולך" (מילים ולחן: ישי אמיר), "חיה בשבילך" (מילים: יוסי גיספן, לחן: עדי לאון), ו"אוהבת עוזבת" (מילים: ישי אמיר, לחן: יווני - ניקוס קרוולס). יעקב למאי עיבד והפיק מוזיקלית את שירי האלבום
בתחילת 2003 הוציאה בן את האלבום "בית אבי", בו חידשה שירים עבריים ידועים דוגמת: "היו לילות" (של אסתר עופרים), "בית אבי" (יהורם גאון), "ירושלים של זהב" (שולי נתן), "הרעות" (אריק לביא), "בן יפה נולד" ו"הבית ליד המסילה" (רבקה זהר), "שלווה" ('הלהקה'), "זמר נוגה" (החלונות הגבוהים), "להיות לבד" (מירי אלוני), "עץ הרימון" (שושנה דמארי). ראובן פינטו הפיק מוזיקלית את שירי האלבום בשיתוף עם נגני התזמורת הסימפונית חדרה. באותה שנה יצא האלבום גם בגרסה עם עיבודים אלקטרוניים, ועם השם "גרסאות לרוז", ומאוחר יותר יצא להפצה גם בחו"ל.
במרץ 2004 הוציאה בן אלבום בשם "זהבה בן". בין שירי האלבום בלטו " גשם של ברכה" ו"תן לי את הלילה". בין יוצרי האלבום נמנו: ישי אמיר, יוסי גיספן, שמעון בוסקילה, עדי לאון, אמיתי פריינטא, דוד זיגמן, שוש מולא, ירון כהן ויוני רועה. את מרבית שירי האלבום עיבדו שמוליק סימקה וראובן פינטו. שירים נוספים עובדו על ידי תמיר צור ואלי קשת. עוד באותה שנה שיתפה פעולה עם Astral Projection בשיר שהוציאו בשם "Mahamudra". ב-2005 הקליטה את השיר הראשון שהייתה שותפה להלחנתו עם מחבר המלים אמיר בן דוד, "כל הגבולות פתוחים", שיר הנושא לסרט "הכלה הסורית" שביים ערן ריקליס. באותה השנה היא התמודדה בתחרות הקדם אירוויזיון עם השיר Peace and Love (מילים: ראובן פינטו, לחן: ראופן פינטו ויורם צדוק) והגיעה עמו למקום החמישי.
בנובמבר 2006, הוציאה את השיר "ללכת עם האור", אותו כתבו יוסי גיספן ומיכאל וקנין. יחד עם איש האופנה גדי אלימלך שינתה בן את המראה והתדמית שלה. בערב השקת הסינגל, שצולם לו קליפ שמתאר את בן כמתאבקת, היא חזרה מחדש לשוק המוזיקה הישראלית, ואף השתמשה בשם זהVה בן כשם במה.
במרץ 2007 יצא האלבום "ללכת עם האור", שזכה להצלחה. בין שירי האלבום בלטו: שיר הנושא, "שאני איתך" בדואט עם עופר לוי, "מכולת" בדואט של ארקדי דוכין, "משקר" בדואט עם זאב נחמה, ו"אוהבת". בין יוצרי האלבום היו: יוסי גיספן, דוד זיגמן, ארקדי דוכין, חברי להקת אתניקס, פיטר רוט, טל שגב, עופר לוי, מאיה אברהם, ו'נערי רפול'. ב-2008 הוציאה בן מספר סינגלים, "שישי לפני הערב", "המלך", "משתולל בי געגוע" ו"מאושרת". בתחילת 2009 הוציאה שיר לכבוד חיילי צה"ל שנלחמו במבצע עופרת יצוקה, "פרחים בצבע זית". לקראת סוף אותה שנה הוציאה בן עם דודו אהרון את הסינגל "פעם בחיים"; לאחר מכן הוציאו השניים סינגל נוסף בשם "הלב יודע".
באפריל 2011 הוציאה בן את אלבומה "לילות בבית", שכלל את הדואטים עם אהרון, הדואט "שנינו לעולם" עם מושיק עפיה, "שוכחת לזכור", שנכתב והלחן על ידי שי גבסו, והשירים הקצביים "מתי חתונה" ו"אהוב שלי". באותה שנה השתתפה בתוכנית ריאליטי של yes, "חי ב-LA LA לנד", בתוכנית התמודדו שישה זמרים ים תיכוניים על חוזה הקלטות על ידי חברת "גפן רקורדס". התוכנית צולמה ברובה המכריע בלוס אנג'לס שבארצות הברית.
בשנת 2013 יצאה לסיבוב הופעות משותף עם מרגלית צנעני, השתיים הוציאו סינגל בשם "אהבה גדולה". בנוסף הקליטו השתיים ביצועים מחודשים לשירים "עלם חמודות", ו-"הוא פגע בי אמא", ואף הוציאו את הלהיט "קול העולם". במאי 2017 הוציאה יחד עם עידן רייכל סינגל משותף " אהבה כזו" בכתיבה הלחנה והפקה מוזיקלית של רייכל. השיר זכה להצלחה ולהשמעות מרובות. בשנת 2018, הקליטה מחדש את השיר "יד ביד" של עפרה חזה, עבור אלבום המחווה קול הנשמה - שרים עפרה חזה.

פרשת גניבות הכסף

בשנת 2003, מצבה הכלכלי של בן הידרדר. לטענתה, מנהליה השונים לקחו את כל כספה לאורך השנים ורימו אותה, אבל היא לא הייתה מודעת לכך. בשנת 2005 נערכה הופעת צדקה מיוחדת לכבודה, בהשתתפות אמנים מובילים, אבל גם שם רוב כספי המופע נגנבו לפני שהגיעו לידיה.]

חיים פרטיים

בנובמבר 1997 התחתנה בן עם אסף רוזן, שחקן בעירוני הוד השרון, וב-1998 נולד בנה היחיד בן. ב-2001 התגרשו בן ורוזן.
מתגוררת כיום בראשון לציון.